Man op plaas in die Swartland aangerandArgieffoto: Maroela Media Die Wes-Kaapse polisie is op die spoor van twee verdagtes wat Maandagaand ’n man op sy plaas op die Klipheuwel-pad buite Malmesbury in die Swartland oorval, beroof en aangerand het. Sers. Noloyiso Rwexana, woordvoerder van die polisie, het aan Maroela Media gesê die man is omstreeks 18:25 deur twee gewapende aanvallers in die plaashuis oorval. Volgens Johandré van Zyl, AfriForum se streekhoof vir gemeenskapsveiligheid in die Wes-, Oos- en Noord-Kaap, is die man na bewering met ’n pistool oor sy kop geslaan waarna hy met draad vasgebind is. Die aanvallers het daarna met die man se beursie en selfoon op die vlug geslaan. Rwexana het gesê niemand is nog in verband met die voorval in hegtenis geneem nie. Die polisie ondersoek ’n saak van huisroof. Dít volg kort nadat AfriForum landelike gemeenskappe in die Boland gemaan het om hulle veiligheidsmaatreëls op te skerp. Die burgerregtegroep het verlede week gesê hy weet van vier plaasaanvalle tussen 18 en 24 Mei vanjaar in die omgewing van die Paarl, Stellenbosch en De Doorns.